安樂窩中一部書
作者：邵雍
朝代：宋

paragraphs: 安樂窩中一部書，號云皇極意何如。
春秋禮樂能遺則，父子君臣可廢乎。
浩浩羲軒開闢後，巍巍堯舜協和初。
炎炎湯武干戈外，恟恟桓文弓劍餘。
日月星辰高照耀，皇王帝伯大鋪舒。
幾千百主出規制，數億萬年成楷模。
治久便憂强跋扈，患深仍念惡驅除。
才堪命世有時有，智可濟時無世無。
既往盡歸閑指點，未來須俟別枝梧。
不知造化誰爲主，生得許多奇丈夫。